Sagunt debatrà este dissabte sobre la bretxa de gènere i la igualtat en l'esport
09 de juny 2022

![](/media/xedhlhdk/c1_mini_m1_cartel01_dorsal261.jpg?width=850&height=600.7954545454546)

Este dissabte, 11 de juliol, a partir de les 10.00 hores se celebrarà en el pavelló poliesportiu municipal ('Internuclis') el _World Café_, una jornada de reflexió i debat sobre la igualtat de gènere i la bretxa de gènere en l'esport que forma part del programa _Dorsal 261_ i que compta amb la col·laboració de l'Ajuntament de Sagunt a través de la Regidoria d'Activitat Física, Salut i Esports.

En l'activitat, en la qual participaran representants de diferents àmbits, com ara esportistes, pares, mares, entrenadors, entrenadores, representants institucionals i professorat, té com a objectius el foment de la igualtat de gènere en l'esport en edat escolar així com sensibilitzar l'alumnat sobre els beneficis de desenvolupar comportaments d'igualtat en contextos esportius en edat escolar i promoure una campanya per a la promoció de la igualtat de gènere a través de la pràctica esportiva amb els agents que envolten a la joventut.

Es tracta d'una activitat pionera a nivell nacional que suposa el punt de partida d'un projecte comú entre els centres i clubs de la ciutat i que busca que els participants dels centres educatius i clubs del municipi reflexionen sobre la bretxa de gènere en l'esport en edat escolar mitjançant un debat que servisca per a generar sinergies sobre esta qüestió, establint també pautes comunes per a afrontar l'assumpte.

La sessió durarà aproximadament hora i quart i comptarà amb set o huit taules de set participants en les quals s'ajuntarà a pares i mares, alumnat, joves esportistes, professorat, representants institucionals, entrenadors i entrenadores, monitors i monitores, esportistes d'elit o mitjans de comunicació, entre altres col·lectius.

El programa rep el nom de _Dorsal 261_ en honor a l'atleta Katherine Switzer, qui l'any 1967, a Boston (els EUA), es va enfrontar al masclisme imperant i es va convertir en la primera dona de la història a completar una marató, després d'haver de sobreposar-se als intents d'un dels col·laboradors de l'organització de la carrera per tirar-la fora de la prova, fins i tot a espentes. Switzer va participar en la Marató de Boston amb el dorsal número 261.

Després de la gimcana d'inici del programa i esta jornada, el pròxim 22 d'octubre està previst que s'implemente la tercera fase d'este programa, amb l'inici de l'ús de la plataforma _Xiqueta i esport_ als centres escolars del municipi.

![](/media/wckdmujj/c2_cartel02_dorsal261.jpg?width=850&height=850)

*   [](http://www.facebook.com/sharer.php?u=https://aytosagunto.es/va/actualitat/world-cafe-dorsal-261-sagunt-2022-06-09/ "Facebook")
*   [](http://twitter.com/share?url=https://aytosagunto.es/va/actualitat/world-cafe-dorsal-261-sagunt-2022-06-09/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/world-cafe-dorsal-261-sagunt-2022-06-09/ "Linked In")
*   [](mailto:?body=https://aytosagunto.es/va/actualitat/world-cafe-dorsal-261-sagunt-2022-06-09/)